Orie se bokke weer kragreus in wereldrugby - LionsWorld Forum
Orie se bokke weer kragreus in wereldrugby
Quote Reply Topic: Orie se bokke weer kragreus in wereldrugby
Posted: 07-Nov-2019 at 9:36am
Die Springbokke het met hul verowering van die Wêreldbeker (WB) bewys dat hulle weer " 'n kragreus in wêreldrugby" is, sê Marvin Orie, wat tans in Wallis vir die Ospreys speel.
Die 26-jarige Orie, wat net-net nie die Bokke se WB-groep gehaal het nie, is ná die Ospreys se vorige Pro14-wedstryd teen Connacht oor die Springbokke se sege oor Engeland in die eindstryd gepols.
"Ek dink nie mense (buite Suid-Afrika) besef regtig wat die oorwinning vir 'n land soos Suid-Afrika beteken nie," sê Orie op die Ospreys se Facebook-blad.
"Almal is opgewonde. En vir my om by die opbou betrokke te kon wees, is ongelooflik. Ek dink Suid-Afrika het gewys hy is weer 'n kragreus in wêreldrugby en dis presies waar ons hoort."
Orie het drie toetse gespeel voor die WB-toernooi, maar met Eben Etzebeth, Lood de Jager, Franco Mostert en RG Snyman daar, was daar nie vir hom plek in die uitsoekgroep nie.
Toe die Bokke koers kies Japan toe, het hy sy tasse vir Swansea in Wallis gepak. Met die Ospreys wat drie topslotte – Alun Wyn Jones, Adam Beard en Bradley Davies – in Wallis se span gehad het, het die span 'n korttermynkontrak met Orie gesluit. Orie sal tot net ná Kersfees by Ospreys wees, voordat hy hom weer by die Leeus vir volgende jaar se Superrugby-reeks aansluit.
Saterdag sal hy in Swansea een van die Walliese span se sleutelspelers teen die Southern Kings wees.
Marty McKenzie van die Chiefs is glo op pad na die Ospreys in Wallis.
Die Ospreys moes sover sonder agt WB-spelers en 'n rits beseerde manne in die Pro14-reeks klaarkom. Hulle kon nog net een uit vyf wedstryde wen en hul agterspel is, nes die Kings s'n, treurig.
Met hul inspirerende losskakel Gareth Anscombe wat met 'n kniebesering buite aksie is, is daar niemand wat regtig rigting aan die agterlyn gee nie.
Dit klink egter asof die Ospreys daarin geslaag het om Marty McKenzie van die Chiefs in Nieu-Seeland in te katrol.
'n Aankondiging dat hy hom tydelik by die Ospreys gaan aansluit, kan volgens walesonline.co.uk gou gemaak word.
McKenzie is die ouer broer van die opwindende veelsydige agterspeler Damian McKenzie, wat weens 'n kniebesering nie vir die All Blacks in die WB-toernooi kon speel nie.